**ילדים מבריחים**

**פסקת פתיחה** –

בגטאות היה מחסור חמור של מזון. הגרמנים חילקו לתושבי הגטאות מנות רעב מזעריות. רוב תושבי הגטו סבלו מתת-תזונה וממחלות בגלל הרעב הכבד. לכן, רבים מן היהודים בגטו הבריחו מזון לתוך הגטו על מנת לשרוד. בדרך כלל היו אלה ילדים, מכיוון שגודל גופם הקטן אפשר להם לעבור דרך פרצות בחומת הגטו. המבריחים עמדו בפני סכנת חיים יומיומית, אך למרות זאת, לא פסקו ההברחות.

<פירושי מילים>

* מזעריות – קטנות מאוד
* תת-תזונה – קבלת מזון שאינו מספיק לבריאת תקינה של הגוף
* פרצות – חורים ופתחים

**תצלום פתיחה**

נערים מבריחים, גטו ורשה, פולין

**מדור תצלום**

ילדים עוזרים לילד לצאת מהמחבוא, ורשה, פולין



מתוך: ארכיון התצלומים של יד ושם

לפניכם צילום שבו מופיעים שלושה ילדים ליד חומת הגטו.

הילדים שבצילום נראים צעירים, במיוחד הילד שמנסה לצאת מתוך הפרצה.

מדוע, לדעתכם, הפכו דווקא ילדים צעירים למבריחים?

**מדור ציור**

לפניכם ציור שציירה האומנית ניצולת השואה הלינה אולמוצקי

מׅצאו את הפריטים הבאים בציור, והצביעו עליהם באמצעות עכבר המחשב.

1. חומות הגטו או גדרות התיל
2. השק הגדול שבו מסתיר הילד את הדברים שהוא מבריח לגטו
3. ידו של הילד ששומרת על התיק

הציור מצויר בצורה מעט מטושטשת בצבעים קודרים.

מדוע, לדעתכם, בחרה האומנית לצייר כך את התמונה? מה היא רצתה להביע?

**מדור שיר**

השיר שלפניכם מספר על הילד הרשק, שנאלץ להבריח מזון עבור משפחתו שבגטו.

1. כיצד מתייחס הרשק אל ההברחה? סמנו את המשפט בשיר שאומר זאת
2. סמנו את המשפטים מהשיר שמסבירים מדוע הוא צריך לעשות זאת
3. מהי המילה שחוזרת בשיר כמה פעמים? מה ניתן ממנה ללמוד על תחושתו של הרשק בנוגע להברחת המזון?

בְּדַרְכּוֹ לַעֲבוֹדָה יוֹם-יוֹם, הוּא פָּחַד נוֹרָא,

בֶּן שְתֵּים-עֶשְרֵה וּכְבָר יָדַע שֶלַעֲבוֹד חַיָּבִים,

כִּי הֶרְשֶק מַבְרִיחַ הָיָה, וְלַ"צַּד הַשֵּנִי",

בֵּין גִּדְרוֹת תַּיִל זָחַל, לֶחֶם לְהָבִיא.

רֵאשִית הָיָה עָלָיו לחַכּוֹת עַד שֶהַחַיָל אֶת גַּבּוֹ יַפְנֶה,

אָז לְהָרִים אֶת הַתַּיִל וּלְהִשְתַּחֵל דַּרְכּוֹ,

לַחְמֹק לְתוֹךְ הַשַּעַר שֶבַּצַּד "הָאָרִי",

וּלְהָסִיר אֶת הַסֶּרֶט שֶעַל זְרוֹעוֹ.

מַהֵר-מַהֵר לָצֵאת כִּי הַשֻּתָּף כְּבָר פֺּה,

הֵיי אַנְטֶק! הַיְיל, יְהוּדוֹן! תֵּן שְנַיִם, הָעֹדֶף יָבוֹא.

אֶת הַלֶּחֶם לְתוֹךְ הַמְעִיל לִתְחוֹב, לְהֵישִיר עוֹד מַבָּט: רוֹאֶה אוֹ לֹא?

וּמִתַּחַת לַחוּטִים חֲזָרָה לִזְחוֹל.

הֶרְשֶק לֺא הָיָה אַמִּיץ כְּלָל, וּפָחַד מְאד,

אֲבַל הוּא הָלַךְ, כִּי בַּבַּיִת עֺנִי רָב שָרַר.

וְאִם הֶרְשֶק לֺא יֵלֵךְ, מִשְפַּחְתוֹ תִּרְעַב,

וְאַבָּא אֶת הַמִּטָּה הָאַחֲרוֹנָה כְּבָר מָכַר.

וּבַבְּקָרִים הַזוֹעֲפִים שֶל הַגֶּטוֹ,

יוֹצֵא הַיֶּלֶד מְבֻיָּש מִפַּחַד וְרוֹעֵד בְּכָל הַגּוּף,

שוֹרֵק בְּדַרְכּוֹ – וּבְמֺחוֹ רַק מִשְאָלָה אַחַת:

אֱלוֹהיִם, לוּ מִדַּרְכִּי זוֹ אָשוֹב!

**מדור עדות כתובה**

"[...] הלכתי עם אחותי לראות איך בונים את חומת הגטו. חיילים גרמנים חמושים ברובים השגיחו על היהודים שבנו את החומה מלבנים. כשנסתיימה בניית החומה, פוזרו זכוכיות שבורות על שפת החומה. חברי בגטו הראו לי דרכים נסתרות לצאת מן הגטו. למדתי לעבור בין הבתים מקומה לקומה ולצאת אל הצד השני. ברבות הימים הייתי זו שנשלחה לקנות דברים, להעביר פתקים מחוץ לגטו ולתוכו ולהביא תרופות. לא הבנתי שזה מסוכן. הייתי בת שש."

מתוך: ילדים מבוגרים, בית הספר המרכזי להוראת השואה, יד ושם, ירושלים, עמ' 39

* מדוע, לדעתכם, פוזרו זכוכיות על חומת הגטו?
* מדוע לא הבינה חנה שהיא עושה דבר מסוכן? סמנו את המשפט בעדות המסביר זאת לדעתכם.

מה ניתן ללמוד מעדותה של חנה על חלקם של הילדים בהברחת דברים אל תוך הגטו?

התאימו בין שני חלקי המשפט:

|  |  |
| --- | --- |
| גם הילדים הצעירים ביותר ... | היו מעורבים בהברחות מן הגטו ואל הגטו. |
| ילדים הביאו אל הגטו דברים חשובים כמו... | מזון ותרופות. |
| הילדים לימדו זה את זה... | כיצד לצאת מן הגטו. |